stanford-oval/wikipedia huggingface dataset:
Jalkapallon maailmanmestaruuskilpailut 1962
Ottelut > Alkulohkot > Lohko 2

Isäntämaa Chilen alkulohko pelattiin Santiagossa. Lohkon muut joukkueet olivat Länsi-Saksa, Italia ja Sveitsi. Oman lisänsä lohkolle antoi se, että italialaiset toimittajat olivat ennen turnauksen alkua tehneet Chilestä ja sen kansalaisista reportaasin, joka esitti kisaisännät hyvin epäedullisessa valossa. Tämä herätti raivoa Chilessä ja vihaa Italiaa kohtaan. Avausottelussaan isäntämaa Chile voitti Sveitsin maalein 3-1. Leonel Sánchez iski isännille kaksi maalia. Italia ja Länsi-Saksa pelasivat maalittoman tasapelin puolustusvoittoisessa ottelussa.
Chilen ja Italian välinen pelätty kohtaaminen toteutui alkulohkon toisella kierroksella. Italialaispelaajat yrittivät lievittää jännitteitä heittämällä yleisölle kukkasia, mutta ottelusta muodostui jopa pelättyä pahempi. Jännitteet purkautuivat jo ottelun alussa ja erotuomari Ken Aston ajoi Italian Giorgio Ferrinin ulos kentältä tämän potkaistua chileläispelaajaa. Hänen ulos kentältä saattamiseensa tarvittiin kymmenkunta poliisia. Likaiset temput jatkuivat edelleen ja ottelu oli täynnä väkivaltaisia temppuja. Tuomaristolta jäi huomaamatta Leonel Sánchezin lyönti Italian Humberto Maschion kasvoihin sellaisella voimalla että tämän nenä murtui. Ennen puoliajan päättymistä Sánchez löi vielä Mario Davidia mutta sai jäädä kuitenkin kentälle. Davidin kostettua Sánchezin tempauksen, hänet poistettiin kentältä poliisisaattueessa. Italia joutui pelaamaan toisen puoliajan kahden miehen alivoimalla, ja se yritti sinnitellä ottelusta tasatulosta joka veisi sen lähelle jatkopaikkaa. Ottelun 73. minuutilla Italian puolustustaistelu murtui, kun Jaíme Ramirez puski Chilen johtoon. Ottelun lopussa Jorge Toro viimeisteli loppulukemiksi 2-0. Voitolla Chile varmisti paikkansa puolivälieriin. Häpeällisistä tapahtumistaan historiaan jäänyt ottelu on nimetty myöhemmin Santiagon taisteluksi.
Toisella ottelukierroksella Länsi-Saksa paranteli myös asemiaan voittamalla Sveitsin maalein 3-1. Lohkon päätösottelussa Länsi-Saksa kohtasi isäntämaa Chilen. Ottelussa oli panoksena lohkovoitto, jolla oli jatkon kannalta suuri merkitys, sillä lohkon toiseksi sijoittunut joutui matkustamaan 2 000 kilometrin päähän puolivälierään Aricaan. Ottelu sujui edellistä kohtaamista rauhallisemmin, vaikka Länsi-Saksan Horst Szymaniak viimeisteli ottelun avausmaalin kyseenalaisesti tuomitun rangaistuspotkun tuloksena. Chile ei kyennyt murtamaan Länsi-Saksan puolustusta, ja toisella puoliajalla Uwe Seeler pukkasi loppulukemiksi 2-0. Länsi-Saksan voitto tarkoitti myös sitä, että viimeisellä ottelulla Italian ja Sveitsin välillä ei ollut jatkoon pääsyn kannalta merkitystä. Italia voitti ottelun 3-0.
Ottelut > Alkulohkot > Lohko 3

Brasilian joukkue kohtasi turnauksen avausottelussa Meksikon. Meksiko pysyi Brasilian vauhdissa avausjakson. Toisella jaskolla Brasilia siirtyi Pelén johdolla kahden maalin johtoon, ensin alustamalla Zagallon avausmaalin ja sen jälkeen tekemällä itse 2-0 osuman, mikä jäi myös lopputulokseksi. Seuraavassa ottelussa Tšekkoslovakiaa vastaan tapahtui Brasilian kannalta pahin mahdollinen. Pelén laukaus osui tolppaan, mutta samassa hänen jalkansa petti ja nivusvamma päätti käytännössä hänen turnauksensa. Koska vaihtoja ei tunnettu, Pelé nilkutti kentällä ottelun loppuun. Tšekkoslovakialaiset osoittivat suurta urheiluhenkeä, eivätkä koskeneetkaan Peléen tämän saadessa pallon. Pelé on myöhemmin kertonut tämän olleen hienoin ele hänen urallaan. Tšekkoslovakia oli avauskierroksella voittanut Espanjan maalein 1-0, joten se oli tyytyväinen pisteeseenkin Brasiliaa vastaan. Vajaamiehinen Brasiliakaan ei ottanut ottelussa turhia riskejä, ja ottelu päättyi maalittomaan tasatulokseen.
Turnauksen suosikeihin lukeutunut Espanja voitti toisessa ottelussaan Meksikon maalein 1-0, mutta Tšekkoslovakialle kärsityn tappion myötä Espanja oli viimeisessä ottelussaan pakkovoiton edessä Brasiliaa vastaan. Adelardo vei Espanjan johtoon ensimmäisellä puoliajalla, jolloin ilman Peléä pelannut Brasilia oli vaarassa pudota jatkosta. Toisella jaksolla Brasilia onnistui kuitenkin nostamaan tasoaan ja Pelén korvaajana pelannut Amarildo viimeisteli kaksi maalia ja lopputulokseksi jäi 2-1 Brasilian eduksi. Espanjalle tappio oli katkera, Real Madridin ja Barcelonan pelaajista koostuva joukkue ei turnauksen aikana ollut yhtenäinen maajoukkue. Brasilian voitto tiesi sitä, että myös Tšekkoslovakia oli lohkon toisena varmasti jatkossa. Seuraavana päivänä pelattu Tšekkoslovakian ja Meksikon välinen ottelu oli jatkoon pääsyn kannalta merkityksetön. Meksiko voitti ottelun 3-1, vaikka Václav Mašekin onnistui tehdä avausmaali Tšekkoslovakialle vain 16 sekunnin pelin jälkeen.
Ottelut > Alkulohkot > Lohko 4

Rancaguassa pelatun lohkon ennakkosuosikkina pidettiin Englantia, joka kohtasi avausottelussaan Unkarin. Englantilaisten riveissä pelasi tulevien vuosien suurpelaajia, mutta sen sijaan kentän näkyvin pelaaja oli Unkarin Flórián Albert. Hänen johdollaan Unkari kukisti Englannin maalein 2-1. Unkari jatkoi vahvasti myös seuraavassa ottelussaan Bulgariaa vastaan, voittaen vakuuttavasti 6-1, millä maa myös varmisti jatkopaikkansa. Albert viimeisteli ottelussa kolme maalia. Argentiina oli voittanut avausottelussaan Bulgarian 1-0, joten Englannin ja Argentiinan keskinäisessä ottelussa oli paljon pelissä. Englanti otti Argentiinasta 3-1 voiton, joten joukkueet olivat tasapisteissä ennen viimeistä kierrosta. Viimeisellä kierroksella Englanti kohtasi Bulgarian ja Argentiina Unkarin. Kummassakaan ottelussa ei maaleja enää nähty. Englannille tulos kelpasi, sillä se riitti varmistamaan maan paikan puolivälierissä.
Ottelut > Pudotuspelit > Puolivälierät

Puolivälierissä Englanti kohtasi Brasilian. Ilman Peléä pelanneen Brasilian suurimmaksi tähdeksi nousi Garrincha. Tämä pukkasi kulmapotkusta ottelun avausmaalin puolen tunnin pelin jälkeen. Englanti tasoitti nopeasti, mutta toisella puoliajalla Brasilia sai pelinsä kulkemaan. Vavá puski Garrinchan keskityksestä Brasilian johtomaalin ja pian tämän jälkeen Garrincha viimeisteli ylänurkkaan suuntautuvalla laukauksellaan loppulukemiksi 3-1 Brasilialle.
Turnauksen isäntämaa Chile joutui matkustamaan omaan puolivälieräänsä Aricaan Neuvostoliittoa vastaan. Arican Estadio Carlos Dittbornille mahtui vain 17 000 katsojaa, kun samaan aikaan pelatussa Länsi-Saksan ja Jugoslavian ottelussa Santiagossa oli 63 000 katsojaa. Santiagon kansallistadionilla monet kuuntelivat Arican kamppailua transistoriradiot korvillaan. Arican ottelussa Chile siirtyi johtoon ottelun 11. minuutilla Leonel Sánchezin maalilla. Igor Tšislenko tasoitti ottelun, mutta heti perään Eladio Rojas iski kaukolaukauksella Chilen johto-osuman. Neuvostoliitto hallitsi ottelua, mutta ylärimaa lähemmäs se ei enää päässyt ja Chile eteni välieriin. Molemmat Chilen maalit olivat livahtaneet helposti Neuvostoliiton maalivahdin Lev Jašinin ohi. Tämän sanottiin kärsivän aivotärähdyksestä.
Santiagon kamppailussa Jugoslavia ja Länsi-Saksa kohtasivat puolivälierissä jo kolmatta perättäistä kertaa. Edellisissä MM-turnauksissa voitto oli mennyt saksalaisille. Jugoslavia hallitsi ottelua ja Länsi-Saksa oli puolustuskannalla. Ottelu eteni maalittomana loppuhetkille saakka ja jatkoaika alkoi näyttää todennäköiseltä. Jugoslavian Petar Radakovićin onnistui kuitenkin ottelun loppuhetkillä tehdä ottelun ainoaksi jäänyt maali. Tällä osumalla Jugoslavia onnistui vihdoin kukistamaan saksalaiset.
Vakuuttavasti oman alkulohkonsa voittanut Unkari kohtasi puolivälierässä Tšekkoslovakian. Ensimmäisen puoliajan alkupuoliskolla Tšekkoslovakian Adolf Scherer vei joukkueensa johtoon, minkä jälkeen Unkari alkoi hallita kenttätapahtumia. Ottelun hahmoksi nousi kuitenkin Tšekkoslovakian maalivahti Viliam Schroif, joka torjui jokaisen maalia kohti suuntautuneen laukauksen. 1-0 jäi lopputulokseksi ja Tšekkoslovakia eteni välieriin. Neljässä pelaamassaan ottelussa sen oli onnistunut tehdä vain kolme maalia.
Ottelut > Pudotuspelit > Välierät

Chilen selviytyminen välieriin oli yllätys. Jotta mahdollisimman moni chileläinen olisi nänhyt Chilen ja Brasilian välisen koitoksen, siirrettiin ottelu suuremmalle Santiagon kansallisstadionille, ja vastaavasti toinen välieräottelu Jugoslavian ja Tšekkoslovakian välillä siirrettiin Viña del Mariin. Santiagossa ottelua seurasi 77 000 katsojaa, kun taas Viña del Marin ottelussa oli vain vajaat 6 000 katsojaa, mikä oli historiallisen alhainen katsojamäärä MM-välierässä. Viña del Marissa huomio kiinnittyi erityisesti Tšekkoslovakian maalivahtiin Viliam Schroifiin, joka oli johdattanut joukkueensa välieriin asti. Myös Jugoslavia törmäsi Schroifin muodostamaan muuriin, eikä ensimmäisellä puoliajalla nähty maaleja. Toisen puoliajan alussa Tšekkoslovakia siirtyi johtoon Milan Kabradan maalilla, mutta pian tämän jälkeen Jugoslavian Milan Jerković onnistui hyödyntämään Schroifin ainoan haparoinnin ottelussa. Ottelu kääntyi kuitenkin Tšekkoslovakian eduksi. Adolf Scherer viimeisteli Tšekkoslovakialle kaksi maalia ottelun viimeisen kymmenminuuttisen aikana, ja Tšekkoslovakia eteni toista kertaa MM-finaaliin.
Santiagon ottelussa Chile aloitti ottelun pirteästi, eikä Brasilia päässyt rakentamaan kunnon hyökkäyksiä, mutta varhaisessa vaiheessa tuli jo esille joukkueen yksilöiden välinen taitoero. Chilellä ei ollut Garrinchan veroisia pelaajia. Tämä vei Brasilian johtoon ottelun yhdeksännellä minuutilla, ja reilun puolen tunnin jälkeen hän oli asialla toistamiseen ja ottelu näytti jo ratkenneen. Jorge Toro toi vapaapotkuosumalla Chilen maalin päähän hieman ennen taukoa, mikä vielä nostatti toiveita. Toisen puoliajan alussa Vavá pääsi kuitenkin puskemaan kulmatilanteesta Brasilian jälleen kahden maalin johtoon. Chilen taistelu toi sen vielä maalin päähän Leonel Sánchezin osumalla, eikä tasoitusosumakaan ollut kaukana. Ottelun ratkaisi kuitenkin Vaván puskumaali Zagallon keskityksestä. Ottelu oli ratkennut, eikä maaleja enää nähty, mutta värikkäät tapahtumat jatkuivat. 80. minuutilla Chilen Honorino Landa ajettiin kentältä hänen potkaistuaan brasilialaispelaaja Mauroa. Pian tämän jälkeen kentältä ajettiin Brasilian suurin tähtipelaaja Garrincha. Televisiokuvat kertoivat, että Garrincha potkaisi Eladio Rojasia linjatuomarin silmien alla, eikä perulaistuomari Arturo Yamasaki voinut tehdä muuta kuin ajaa Garrincha ulos. Chile jäi pronssiotteluun ja finaaliin selvinnyttä Brasiliaa jäi askarruttamaan, voiko Garrincha. pelata loppuottelussa.
Ottelut > Pudotuspelit > Pronssiottelu

Pronssiottelu Chilen ja Jugoslavian välillä oli kahden väsyneen joukkueen tapahtumaköyhä ottelu. Ottelu eteni loppuhetkille asti maalittomana, kunnes Chilen Eladio Rojas onnistui laukaisemaan pallon Jugoslavian puolustajan kautta maaliin. Santiagon stadion heräsi ja kisaisännät saivat päättää turnauksen pronssijuhlaan. Jugoslavia sen sijaan jäi jälleen mitaleitta. Jugoslavia oli yksi aikakauden huippumaita, mutta se ei enää tulevina vuosikymmeninä yltänyt maailman terävimpään kärkeen. Kun se seuraavaksi olisi saanut kokoon huippujoukkueen, oli koko maa häviämässä maailmankartalta.
Ottelut > Pudotuspelit > Loppuottelu

Turnauksen loppuottelun alla polttavin kysymys oli, saako välierässä ulosajettu Garrincha pelata loppuottelussa Tšekkoslovakiaa vastaan. Brasilian jalkapalloliiton nokkamiehet yrittivät käyttää vaikutusvaltaansa, jotta Garrincha saisi pelata. Pelé oli loukkaantuneena varmuudella sivussa, jolloin Garrinchan merkitys joukkueelle oli suuri. Välieräottelun linjatuomari oli ainoa, joka oli Garrinchan potkaisun nähnyt, ja siten ainoa joka voisi tapauksen todistaa. Mutta ratkaisevalla hetkellä tätä ei enää näkynyt, sillä brasilialaiset olivat maksaneet hänelle lentolipun Eurooppaan. Koska todistajia ei ollut, Garrinchalle ei määrätty pelikieltoa.
Alkulohko-ottelussa Brasilia ja Tšekkoslovakia pelasivat keskinäisessä ottelussaan maalittoman tasapelin. Nyt Tšekkoslovakian oli kuitenkin varauduttava paljon vahvempaan vastustajaan. Tšekkoslovakian valmennus tiedosti, että Garrincha on kyettävä pitämään pimennossa. Tšekkoslovakia koetti yllättää vaihtamalla taktiikkaansa puolustusvoittoisesta hyökkäävämmäksi. Se toi myös aluksi tulosta, vaikka ensimmäset vaaralliset maalintekotilanteet tulivatkin Brasilialle. Tšekkoslovakian Tomáš Pospíchal alusti komealla yksilösuorituksella Josef Masopustille maalipaikan, mistä tämä ei erehtynyt. Brasilian tasoitus tuli välittömästi, kun Amarildo iski maalin lähes nollakulmasta. Ottelun edetessä ote siirtyi Brasilialle ja Viliam Schroif joutui venymään mallukkaisiin torjuntoihin. Peli pysyi tasoissa 69. minuutille asti, jolloin Amarildon keskityksestä Zito vei Brasilian johtoon. Kymmenen minuuttia myöhemmin Brasilia lisäsi johtoaan, kun Djalma Santos keskitti maalille, eikä Schroif saanut palloa liimattua. Palloon ehti ensin Vavá, joka viimeisteli Brasilian 3-1 johtomaalin. Enempää maaleja ottelussa ei nähty, ja Brasilia oli uusinut maailmanmestaruutensa. Brasilian mestaruuden takana oli ennen muuta joukkueen tärkeimmäksi pelaajaksi noussut Garrincha. Chilen MM-turnauksen jälkeen hänen elämänsä ei enää palannut entiselleen. Hänen siviilipuolen ongelmansa alkoivat näkyä myös kentällä, ja hän menehtyi ennen 50-vuotissyntymäpäiväänsä.
Tulokset > Alkulohkot > Lohko 1

|  Joukkue   |  O |  V |  T |  H |  TM  |  PM  |  ME  |  P  |
| --- | --- | --- | --- | --- | --- | --- | --- | --- |
|   Neuvostoliitto  | 3 |  2  |  1  |  0  |  8  |  5  | +3 | 5 |
|   Jugoslavia  | 3 |  2  |  0  |  1  |  8  |  3  | +5 | 4 |
|   Uruguay  | 3 |  1  |  0  |  2  |  4  |  6  | -2 | 2 |
|   Kolumbia  | 3 |  0  |  1  |  2  |  5  | 11  | -6 | 1 |
Tulokset > Alkulohkot > Lohko 2

|  Joukkue   |  O |  V |  T |  H |  TM  |  PM  |  ME  |  P  |
| --- | --- | --- | --- | --- | --- | --- | --- | --- |
|   Länsi-Saksa  | 3 |  2  |  1  |  0  |  4  |  1  | +3 | 5 |
|   Chile  | 3 |  2  |  0  |  1  |  5  |  3  | +2 | 4 |
|   Italia  | 3 |  1  |  1  |  1  |  3  |  2  | +1 | 3 |
|   Sveitsi  | 3 |  0  |  0  |  3  |  2  |  8   | -6 | 0 |
Tulokset > Alkulohkot > Lohko 3

|  Joukkue   |  O |  V |  T |  H |  TM  |  PM  |  ME  |  P  |
| --- | --- | --- | --- | --- | --- | --- | --- | --- |
|   Brasilia  | 3 |  2  |  1  |  0  |  4  |  1  | +3 | 5 |
|   Tšekkoslovakia  | 3 |  1  |  1  |  1  |  2  |  3  | -1 | 3 |
|   Meksiko  | 3 |  1  |  0  |  2  |  3  |  4  | -1 | 2 |
|   Espanja  | 3 |  1  |  0  |  2  |  2  |  3   | -1 | 2 |
Tulokset > Alkulohkot > Lohko 4

|  Joukkue   |  O |  V |  T |  H |  TM  |  PM  |  ME  |  P  |
| --- | --- | --- | --- | --- | --- | --- | --- | --- |
|   Unkari  | 3 |  2  |  1  |  0  |  8  |  2  | +6 | 5 |
|   Englanti  | 3 |  1  |  1  |  1  |  4  |  3  | +1 | 3 |
|   Argentiina  | 3 |  1  |  1  |  1  |  2  |  3  | -1 | 3 |
|   Bulgaria  | 3 |  0  |  1  |  2  |  1  |  7   | -6 | 1 |
Tulokset > Pudotuspelit

| 0 | 1 | 2 | 3 | 4 | 5 | 6 | 7 | 8 | 9 | 10 |
| --- | --- | --- | --- | --- | --- | --- | --- | --- | --- | --- |
|   | Puolivälierät | Puolivälierät |  |  | Välierät | Välierät |  |  | Loppuottelu | Loppuottelu |
 
|   | 10. kesäkuuta – Arica | 10. kesäkuuta – Arica |  |  |  |  |  |  |  |  |
|   | 10. kesäkuuta – Arica | 10. kesäkuuta – Arica |  |  |  |  |  |  |  |  |
|   |  Neuvostoliitto | 1 |  |  |  |  |  |  |  |  |
|   |  Neuvostoliitto | 1 |  |  | 13. kesäkuuta - Santiago | 13. kesäkuuta - Santiago |  |  |  |  |
|   |  Chile | 2  |  |  | 13. kesäkuuta - Santiago | 13. kesäkuuta - Santiago |  |  |  |  |
|   |  Chile | 2  |  |  |  Chile | 2 |  |  |  |  |
|   | 10. kesäkuuta - Viña del Mar | 10. kesäkuuta - Viña del Mar |  |  |  Chile | 2 |  |  |  |  |
|   | 10. kesäkuuta - Viña del Mar | 10. kesäkuuta - Viña del Mar |  |  |  Brasilia | 4  |  |  |  |  |
|   |  Brasilia | 3 |  |  |  Brasilia | 4  |  |  |  |  |
|   |  Brasilia | 3 |  |  |  |  |  |  | 17. kesäkuuta – Santiago | 17. kesäkuuta – Santiago |
|   |  Englanti | 1  |  |  |  |  |  |  | 17. kesäkuuta – Santiago | 17. kesäkuuta – Santiago |
|   |  Englanti | 1  |  |  |  |  |  |  |  Brasilia | 3 |
|   | 10. kesäkuuta - Santiago | 10. kesäkuuta - Santiago |  |  |  |  |  |  |  Brasilia | 3 |
|   | 10. kesäkuuta - Santiago | 10. kesäkuuta - Santiago |  |  |  |  |  |  |  Tšekkoslovakia | 1  |
|   |  Länsi-Saksa | 0 |  |  |  |  |  |  |  Tšekkoslovakia | 1  |
|   |  Länsi-Saksa | 0 |  |  | 13. kesäkuuta – Viña del Mar | 13. kesäkuuta – Viña del Mar |  |  |  |  |
|   |  Jugoslavia | 1  |  |  | 13. kesäkuuta – Viña del Mar | 13. kesäkuuta – Viña del Mar |  |  |  |  |
|   |  Jugoslavia | 1  |  |  |  Jugoslavia | 1 |  |  |  |  |
|   | 10. kesäkuuta - Rancagua | 10. kesäkuuta - Rancagua |  |  |  Jugoslavia | 1 |  |  |  |  |
|   | 10. kesäkuuta - Rancagua | 10. kesäkuuta - Rancagua |  |  |  Tšekkoslovakia | 3  |  |  | Pronssiottelu | Pronssiottelu |
|   |  Unkari | 0 |  |  |  Tšekkoslovakia | 3  |  |  | Pronssiottelu | Pronssiottelu |
|   |  Unkari | 0 |  |  |  |  |  |  | 16. kesäkuuta - Santiago | 16. kesäkuuta - Santiago |
|   |  Tšekkoslovakia | 1  |  |  |  |  |  |  | 16. kesäkuuta - Santiago | 16. kesäkuuta - Santiago |
|   |  Tšekkoslovakia | 1  |  |  |  |  |  |  |  Chile | 1 |
|   |  |  |  |  |  |  |  |  |  Chile | 1 |
|   |  |  |  |  |  |  |  |  |  Jugoslavia | 0  |
|   |  |  |  |  |  |  |  |  |  Jugoslavia | 0  |
Maalintekijät

Turnauksen parhaan maalintekijän palkinto jaettiin kuuden pelaajan kesken. Flórián Albert, Garrincha, Valentin Ivanov, Dražan Jerković, Leonel Sánchez ja Vavá onnistuivat maalinteossa neljä kertaa. Yhteensä turnauksessa tehtiin, 89 maalia ja maalinteossa onnistui 54 pelaajaa. Omia maaleja turnauksessa ei nähty.
| 0 | 1 | 2 |
| --- | --- | --- |
|   Garrincha   Vavá  |   Leonel Sánchez   Flórián Albert  |   Valentin Ivanov   Dražan Jerković  |
| 0 | 1 | 2 |
| --- | --- | --- |
|   Amarildo   Adolf Scherer  |   Lajos Tichy  |   Milan Galić  |
| 0 | 1 | 2 |
| --- | --- | --- |
|   Jaime Ramírez   Eladio Rojas   Jorge Toro  |   Ron Flowers   Giacomo Bulgarelli   Igor Chislenko  |   Viktor Ponedelnik   José Sasía   Uwe Seeler  |
| 0 | 1 | 2 |
| --- | --- | --- |
|   Héctor Facundo   José Sanfilippo   Pelé   Mário Zagallo   Zito   Georgi Sokolov   Germán Aceros   Marcos Coll   Marino Klinger   Antonio Rada   Francisco Zuluaga   Josef Kadraba  |   Václav Mašek   Josef Masopust   Jozef Štibrányi   Bobby Charlton   Jimmy Greaves   Gerry Hitchens   Ernő Solymosi   Bruno Mora   Alfredo del Águila   Isidoro Díaz   Héctor Hernández   Aleksei Mamykin  |   Adelardo   Joaquín Peiró   Heinz Schneiter   Rolf Wüthrich   Ángel Cabrera   Luis Cubilla   Albert Brülls   Horst Szymaniak   Vojislav Melić   Petar Radaković   Josip Skoblar  |
MM-turnaukseen osallistuneet maat kartalla.
Chilen ja Italian välisessä ottelussa nähtiin useita likaisia temppuja ja kentällä tarvittiin myös poliisin väliintuloa.
Chilen ja Brasilian välieräottelu. Pallossa Chilen Honorino Landa.
Andrei Jevsejev

Andrei Grigorjevitš Jevsejev (ven. Андрей Григорьевич Евсеев, 1899 Joensuu, Vieljärvi – 28. heinäkuuta 1937 Petroskoi) oli karjalaissyntyinen neuvostoliittolainen kommunistipuolueen virkailija, joka toimi Karatšain alueen ja Petroskoin kaupungin puoluejohtajana.
Andrei Jevsejev syntyi karjalaiseen talonpoikaisperheeseen. Hän kävi Vieljärven kyläkoulun ja opiskeli Aunuksen yläkoulussa. Jevsejev työskenteli maanviljelijänä, metsätöissä ja Vieljärven kunnanhallinnossa. Hän liittyi kommunistipuolueeseen vuonna 1919.
Armeijassa oltuaan Jevsejev työskenteli NKP(b):n tehtävissä Aunuksessa ja Paatenessa ja opiskeli välillä Moskovassa. Vuonna 1930 hän toimi NKP(b):n Ingušian aluekomitean ja vuosina 1930–1932 Kuštšovskajan piirikomitean sihteerinä. Vuosina 1932–1934 hän oli Karatšain aluekomitean ensimmäinen sihteeri.
Jevsejev siirtyi NKP(b):n Karjalan aluekomitean neuvostokaupan osaston johtajaksi vuonna 1934. Vuosina 1936–1937 hän toimi NKP(b):n Petroskoin kaupunkikomitean ensimmäisenä sihteerinä ja touko-heinäkuussa 1937 aluekomitean propaganda- ja agitaatio-osaston ohjaajana.
Jevsejev kuoli arvostettuna puoluetyöntekijänä ja hän sai juhlalliset viralliset hautajaiset.
Dragoslav Jevrić

Dragoslav Jevrić
Dragoslav Jevrić (serb. Драгослав Јеврић; s. 8. heinäkuuta 1974) on montenegrolainen jalkapalloilija. Hän oli ainoa montenegrolainen pelaaja Serbia ja Montenegron jalkapallomaajoukkueessa vuoden 2006 maailmanmestaruuskilpailuissa Saksassa, jossa hän pelasi joukkueen ykkösmaalivahtina.
Jevrić on seuratasolla pelannut muun muassa SBV Vitessessä vuosina 1999–2005 sekä Maccabi Tel Avivissa.
Makar Jevsevjev

Makar Jevsejev vuonna 1890.
Makar Jevsevjevitš Jevsevjev (ven. Мака́р Евсе́вьевич Евсе́вьев, 18. tammikuuta 1864 nykyisen Tšuvassian tasavallan Ibresin piirin Malyje Karmalyn kylä – 11. toukokuuta 1931 Kazan) oli ersämordvalainen opettaja, kansanvalistaja ja tieteilijä.
Makar Jevsejev syntyi talonpoikaisperheeseen. Hän valmistui Kazanin vierasheimolaisten opettajaseminaarista vuonna 1883 ja Kazanin yliopistosta vuonna 1892. Jevsejev työskenteli opettajaseminaarin mordvalaisen mallikoulun opettajana, Kazanin kotiseutumuseon osastonjohtajana ja tutkijana sekä eri oppilaitosten mordvalaiskielten ja kansanperinteen opettajana. 1920-luvulla hänen aloitteestaan perustettiin mordvalaisten opettajien kurssit Moskovaan, Kazaniin ja eräille muille paikkakunnille.
Jevsejev oli ensimmäinen mordvalainen tiedemies. Hänelle myönnettiin professorin arvonimi vuonna 1921. Jevsejev laati ensimmäiset mokšan ja ersän aapiset (1892, 1897), julkaisi kieliopin (1928) ja ersäläis-venäläisen sanakirjan (1931) sekä toimi mordvalaisten oppikirjojen kääntäjänä. Hän tallensi ja julkaisi suullista kansanperinnettä, keräsi kansatieteellistä esineistöä ja laati mordvalaisia häätapoja koskevan tutkimuksen (1931). Jevsejev ylläpiti laajoja suhteita venäläisiin ja ulkomaisiin tieteilijöihin ja edisti mordvalaisten tutkimus- ja sivistystoimintaa.
Jevsejevin viisiosaiset valitut teokset ilmestyivät vuosina 1961–1966. Mordvan kasvatustieteellinen korkeakoulu on nimetty hänen mukaansa.
Torbjörn Ek

Torbjörn Ek (25. kesäkuuta 1949 – 18. elokuuta 2010) oli ruotsalainen jääpalloilija ja jalkapalloilija. Hän pelasi keskushyökkääjänä Ruotsin jääpallomaajoukkueessa 102 maaottelua ja kuudet MM-kisat. Ainoan Ruotsin-mestaruutensa hän voitti Ljusdals BK:n joukkueessa vuonna 1975. Hänet valittiin Ruotsissa vuoden pelaajaksi vuosina 1970 ja 1978. Kaudella 1993–1994 hän toimi Ruotsin maajoukkueen päävalmentajana.
Eitea (Akamantis)

| Eitea> Εἰτέα |
| --- | --- |
Valtio:  Kreikka
Paikkakunta:  ei tiedossa
Historia
Tyyppi:  demos
Perustettu:  508 eaa.
Kulttuuri:  antiikin Kreikka
Alue:  Attika
Kaupunki:  Ateena
Fyle:  Akamantis
 :  Antigonis (vsta 307 eaa.)
 :  Akamantis (vsta 201 eaa.)
 :  Hadrianis (vsta 126 jaa.)
Trittys:  mesogeios
Demonyymi:  Eiteaios (Εἰτεαῖος)
Bulen jäseniä:  2
 :  ei tiedossa (vsta 201 eaa.)
Infobox OKNimi-testi OK: 
Eitea (m.kreik. Εἰτέα) eli Itea (Ἰτέἀ) oli antiikin aikainen alun perin Akamantis-fyleen kuulunut Attikan eli Ateenan kaupunkivaltion muodostaneen alueen demos. Se kuului fylen mesogeios-trittykseen eli Attikan sisämaa-alueen demoksiin.
Eitea sijaitsi mahdollisesti Ateenasta koilliseen, mutta demoksen tarkempaa sijaintipaikkaa ei tunneta, koska sitä ei kuvata antiikin säilyneessä kirjallisuudessa, eikä siitä ole tehty arkeologisia löytöjä. Akamantis-fylen Eiteaa ei tule sekoittaa toiseen Eitea-nimiseen demokseen, joka kuului Antiokhis-fyleen ja jonka sijainti tunnetaan paremmin.
Demos perustettiin Kleistheneen uudistuksessa arkaaisen kauden lopulla vuonna 508 eaa. Tuolloin sen alkuperäinen fyle eli ”heimo” oli Akamantis ja sillä oli kaksi edustajaa Ateenan bulessa eli neuvostossa. Myöhemmin hellenistisellä ja roomalaisella kaudella demoksissa tapahtui muutoksia, ja niiden seurauksena demos kuului vuodesta 307/306 eaa. Antigonis-fyleen, fylen lakkauttamisen jälkeen vuodesta 201/200 eaa. jälleen Akamantis-fyleen ja vuodesta 124/125 jaa. Hadrianis-fyleen. Demoksen kansalaisesta käytettiin demonyymiä Eiteaios (Εἰτεαῖος).